Diari Oficial de la Generalitat Valenciana


Sumari del DOGV 9468, del 11-11-2022 (2022/10854)

DECRET 192/2022, de 4 de novembre, del Consell, pel qual s'estableixen les funcions de l'òrgan de supervisió de la prestació del servei d'inspecció tècnica de vehicles a la Comunitat Valenciana.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/11/04/192/dof/vci/html**

### Dades del document

Número de DOGV
:   9468

Data del DOGV
:   11-11-2022

Secció del DOGV
:   I. DISPOSICIONS GENERALS

Número del document
:   2022/10554


Data del document
:   04-11-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * Inspecció Tècnica de Vehicles
    * legislació

DECRET 192/2022, de 4 de novembre, del Consell, pel qual s'estableixen les funcions de l'òrgan de supervisió de la prestació del servei d'inspecció tècnica de vehicles a la Comunitat Valenciana. [2022/10094]  
PREÀMBUL  
  
I  
  
Els articles 149.1.13a i 21a de la Constitució Espanyola atribueixen a l'Estat la competència exclusiva per a determinar les bases i coordinació de la planificació general de l'activitat econòmica i en matèria de trànsit i circulació dels vehicles de motor.  
La gestió del servei d'inspecció tècnica de vehicles configura una part important de les competències que ostenta la Generalitat en matèria d'indústria, de conformitat amb el que s'estableix en els articles 52.1.2a i 51.1.3a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana. Sobre la base d'això, la Generalitat haurà d'adoptar les mesures necessàries perquè l'exercici d'aquesta activitat es duga a terme de la manera oportuna en termes de correcció tècnica, imparcialitat, objectivitat, confidencialitat i accés en condicions d'igualtat, garantint una adequada prestació del servei que permeta mantindre el parc de vehicles en les adequades condicions tècniques.  
  
En els seus inicis a la Comunitat Valenciana l'activitat de la inspecció tècnica de vehicles va ser prestada per l'empresa pública Seguretat i Promoció Industrial Valenciana, SA (SEPIVA), mitjançant les instal·lacions i el personal transferit a aquest efecte. Més tard, es va establir el règim concessional a través de les subscripcions dels corresponents contractes i adscripcions posteriors. El plec de clàusules administratives particulars que regia la concessió preveia una duració del contracte de 25 anys que es podia prorrogar sempre que no mitjançara denúncia expressa prèvia comunicada amb, almenys, un any d'antelació del venciment del termini inicial o de qualsevol de les successives pròrrogues.  
Al seu torn, a aquest efecte de garantir l'homogeneïtat d'actuacions entre les diferents entitats prestadores del servei i realitzar la supervisió necessària, es van adscriure a SEPIVA, mitjançant l'encàrrec de gestió corresponent, les funcions de manteniment de l'arxiu oficial de tots els vehicles matriculats en cada província de la Comunitat Valenciana; el control del correcte funcionament del servei públic d'inspecció tècnica de vehicles, així com, en general, del compliment per part dels concessionaris de les condicions de caràcter tècnic i de funcionament imposades per la normativa vigent i per les estipulacions del contracte; l'assessorament de les empreses concessionàries per a homogeneïtzar els criteris de funcionament; i l'assessorament i informació als òrgans de la Generalitat Valenciana en matèria d'inspecció tècnica de vehicles.  
  
Cal destacar que, en l'actual Reial decret 750/2010, de 4 de juny, pel qual es regulen els procediments d'homologació de vehicles de motor i els seus remolcs, màquines autopropulsades o remolcades, vehicles agrícoles, així com de sistemes, parts i peces d'aquests vehicles, que va modificar el Reial decret 2140/1994, de 9 d'octubre, i anteriors, incloses les diferents versions del Codi de la Circulació des que es va posar en marxa el sistema de matriculació dels vehicles (1907), estableix com a preceptiu fer arribar una còpia de la targeta d'ITV o del certificat de característiques de cada vehicle matriculat a l'òrgan competent en matèria d'ITV de la província de matriculació. És necessari mantindre aquesta informació al dia incloent qualsevol modificació tècnica que haja de constar en la targeta d'ITV, així com la relació d'inspeccions periòdiques realitzades al llarg del període d'ús del vehicle. Com que, a més, existeix la possibilitat de rehabilitar vehicles que ja hagen estat baixa, l'Arxiu oficial dels vehicles matriculats a la Comunitat Valenciana constitueix una informació tècnica de qualitat i detall la prevalença del qual ha d'assegurar-se.  
  
Aquesta informació ha de poder ser consultada des de qualsevol estació d'ITV de l'Estat a l'efecte de poder emetre un duplicat de la targeta d'ITV o atendre qualsevol consulta durant una inspecció periòdica.  
En l'actualitat, aquestes funcions s'estan sent dutes a terme per l'Institut Valencià de Competitivitat Empresarial, IVACE, ja que van ser assumides per aquesta entitat atesa l'extinció del SEPIVA per l'entrada en vigor del Decret llei 7/2012, de 19 d'octubre, del Consell, de mesures de reestructuració i racionalització del sector públic empresarial i fundacional de la Generalitat.  
  
  
II  
  
El Reial decret 920/2017, de 23 d'octubre, pel qual es regula la inspecció tècnica de vehicles constitueix la normativa estatal bàsica en matèria d'inspecció tècnica de vehicles.  
L'article 2 d'aquest Reial decret defineix l?«òrgan de supervisió» com a l'òrgan o conjunt d'òrgans que és responsable de la supervisió de les estacions d'ITV o centres d'inspecció tècnica.  
Els annexos IV i VII de la citada norma estableixen les funcions de supervisió i control mínimes. Addicionalment, l'article 22.5 permet a cada comunitat autònoma, en l'exercici de les seues competències, establir mesures addicionals per a verificar requisits de caràcter administratiu, arquitectònic i d'ordenació del trànsit, així com per a validar l'anàlisi de desviacions superiors als límits establits en els indicadors definits en l'annex VII.  
A l'empara això, l'article 5 del Decret llei 3/2022, de 22 d'abril, del Consell, pel qual s'autoritza la creació de la Societat Valenciana d'Inspecció Tècnica de Vehicles, Societat Anònima, designa IVACE com a òrgan de supervisió i mitjançant disposició transitòria manté l'habilitació de les estacions d'ITV propietat de la Generalitat i les quals revertiran a aquesta una vegada finalitzada la concessió.  
La disposició final primera del Decret llei 3/2022, de 22 d'abril, del Consell, pel qual s'autoritza la creació de la Societat Valenciana d'Inspecció Tècnica de Vehicles, Societat Anònima, faculta el Consell i la persona titular de la conselleria competent en matèria d'indústria per a adoptar, en l'àmbit de les seues competències, totes les disposicions que siguen necessàries per al desplegament i execució del que s'estableix en aquest.  
El present decret té com a finalitat definir les funcions a dur a terme per IVACE com a òrgan de supervisió a l'efecte de complir els requisits establits en el Reial decret 920/2017, de 23 d'octubre, pel qual es regula la inspecció tècnica de vehicles.  
  
  
III  
  
Aquest decret consta d'un preàmbul i una part dispositiva, estructurada en dos articles, dues disposicions addicionals i dues disposicions finals.  
En l'elaboració d'aquest decret s'han tingut en compte els principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques, relatius a la necessitat, eficàcia, proporcionalitat, seguretat jurídica, transparència i eficiència que ha de complir tota activitat administrativa. D'aquesta manera, es compleix amb el principi de necessitat que ha quedat plenament justificat. Igualment, es compleixen els principis de seguretat jurídica, proporcionalitat i eficàcia, destacant-se que les mesures que incorpora són congruents amb l'ordenament jurídic i incorporen la millor alternativa possible atesa la situació d'excepcionalitat en contindre la regulació necessària i imprescindible per a la consecució dels objectius prèviament esmentats. Així mateix, complint el principi de transparència, s'ha dut a terme la corresponent audiència prèvia, procediment d'audiència i informació pública, possibilitant la participació activa dels potencials destinataris d'aquesta norma.  
  
En virtut de tot el que antecedeix, a proposta del conseller d'Economia Sostenible, Sectors Productius, Comerç i Treball, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la seua reunió de 4 de novembre,  
  
  
DECRETE  
  
Article 1. Objecte  
Constitueix l'objecte d'aquest decret la definició de les funcions de l'òrgan de supervisió de la prestació del servei d'inspecció tècnica de vehicles (ITV) de la Comunitat Valenciana, d'acord amb el que es disposa en el Reial decret 920/2017, de 23 d'octubre, pel qual es regula la inspecció tècnica de vehicles.  
L'òrgan de supervisió realitzarà les funcions que es regulen en el present decret de conformitat amb els criteris de competència tècnica i imparcialitat i seran addicionals a les funcions de seguiment i control i l'exercici de la potestat sancionadora, que es reserva a la conselleria competent en matèria d'indústria.  
  
Article 2. Funcions de manteniment i atenció de l'Arxiu oficial de vehicles matriculats a la Comunitat Valenciana  
Correspon a l'òrgan de supervisió l'atenció i el manteniment, en adequades condicions de conservació, de la informació i la documentació que forme part de l'Arxiu oficial dels vehicles matriculats a la Comunitat Valenciana.  
A aquest efecte, serà funció de l'òrgan de supervisió:  
1. Realitzar les labors de supervisió, control, recepció de sol·licituds d'informació, enviament de la seua resposta i custòdia dels informes de les inspeccions que es realitzen als vehicles matriculats a la Comunitat Valenciana, l'adequat emplenament de les targetes ITV i certificats de característiques, l'anotació de les inspeccions tècniques i les reformes segons la normativa vigent aplicable, i totes les operacions que afecten el servei d'inspecció, mantenint al dia l'arxivament de totes les actuacions.  
2. Garantir la conservació dels suports microfilms, digital i documentals en les condicions higromètriques i de temperatura adequades.  
  
  
Article 3. Funcions d'assessorament tècnic en matèria de vehicles  
Correspon a l'òrgan de supervisió l'assessorament tècnic necessari perquè en la prestació del servei d'ITV es complisquen els requisits reglamentàriament establits tant en matèria de vehicles com de metrologia o qualsevol altra que li resulte aplicable.  
En concret, l'òrgan de supervisió prestarà assessorament tècnic a:  
  
1. L'òrgan competent en matèria d'indústria, a aquest efecte de dur a terme:  
a) les actuacions de control, de conformitat amb el que es disposa en el Reial decret 920/2017, de 23 d'octubre.  
b) les atribuïdes pel Reglament orgànic i funcional i l'exercici de la potestat sancionadora.  
S'entén com a actuació d'assessorament tècnic l'emissió d'informes previs per a l'habilitació de noves estacions d'ITV, modificacions de les existents, canvi d'equipament per millores tècniques o reglamentàries; informes relatius a reclamacions d'ITV presentades; informes relatius a la catalogació de vehicles històrics; actuacions sobre taxímetres; o interpretacions normatives. Aquests informes s'emetran amb la sol·licitud prèvia de l'òrgan competent en matèria d'indústria, en un termini màxim de 20 dies.  
2. A la Societat Valenciana d'Inspecció Tècnica de Vehicles, Societat Anònima.  
  
Article 4. Funcions referents als centres de formació  
Correspon a l'òrgan de supervisió la comprovació del compliment reglamentari de les sol·licituds dels departaments i centres de formació i el seguiment de les activitats formatives que realitzen.  
  
Article 5. Funcions d'auditoria tècnica i comprovació  
Correspon a l'òrgan de supervisió  
1. La realització d'una visita per a la comprovació in situ de cada estació d'ITV fixa o mòbil almenys una vegada al quadrimestre. En aquesta es duran a terme les actuacions necessàries per a:  
a) Comprovar la correcta aplicació del Manual de procediment de les estacions d'ITV i del Manual de reformes. Per a això se supervisarà l'actuació realitzada a almenys 2 vehicles de diferent categoria.  
b) Comprovar l'adequat estat i el compliment dels requisits mínims quant a instal·lacions, equipament, edificacions, exteriors, senyalització i accessos.  
c) Comprovar el nombre i el tipus de les línies d'inspecció, el manteniment de la maquinària i instal·lacions i el calibratge i verificació dels equips de mesura.  
d) Comprovar l'adequació de les tarifes aplicades al servei.  
e) Comprovar l'horari d'obertura de l'estació, el llibre d'incidències, reclamacions, registres d'inspeccions periòdiques i no periòdiques, el llibre de signatures autoritzades i els segells de l'estació d'ITV.  
Després de la visita de comprovació s'entregarà la corresponent acta a l'estació, que haurà de ser subscrita per l'empresa i el personal que actue per part d'IVACE.  
2. La realització d'una auditoria de cada estació d'ITV fixa o mòbil almenys anualment. En aquesta es duran a terme les actuacions necessàries per a:  
a) Comprovar la qualificació i l'ensenyament del personal inspector incloent la formació en les actualitzacions del Manual de procediment de les estacions d'ITV i del Manual de reformes.  
b) Detectar indicis de possibles incompliments normatius o procediments aplicables.  
c) Analitzar els resultats d'inspecció i desviacions del percentatge de rebuig en primera i segona inspecció en funció del valor mitjà de la resta d'estacions i per categoria de vehicle.  
d) Revisar les actuacions com a organisme autoritzat de verificació metrològica en l'àmbit de vehicles (aparells taxímetres).  
e) Comprovar la implementació i acreditació del sistema de qualitat.  
  
Els aspectes analitzats en aquesta auditoria anual es recolliran en un informe que es traslladarà a l'estació d'ITV i a l'òrgan competent en matèria d'indústria perquè efectue les oportunes actuacions de seguiment i control.  
3. La realització d'una auditoria i visita per a comprovació in situ extraordinària en el cas de tindre coneixement d'algun incident, accident, irregularitat, denúncia o reclamació que el precise i poguera afectar l'estació d'ITV o a la prestació del servei. Aquestes actuacions podran realitzar-se sense avís previ.  
Després de la visita de comprovació s'entregarà la corresponent acta a l'estació, que haurà de ser subscrita per l'empresa i el personal que actue per part de l IVACE.  
4. En el supòsit de tindre coneixement fefaent de qualsevol actuació no conforme amb la normativa vigent aplicable se n'informarà l'òrgan competent en matèria d'Indústria perquè puga incoar-se el corresponent expedient sancionador, si és el cas.  
  
Article 6. Funcions de supervisió addicional  
Correspon a l'òrgan de supervisió l'exercici de supervisió extraordinària addicional, que podrà dur-se a terme en el cas en què davant circumstàncies extraordinàries l'òrgan competent en matèria d'Indústria ho considere oportú.  
  
  
DISPOSICIONS ADDICIONALS  
  
Primera. Incidència pressupostària  
L'aplicació i el desplegament d'aquest decret no tindrà cap incidència en la dotació dels diferents capítols de despesa dels pressupostos de la Generalitat i, en tot cas, la seua concreta aplicació i desplegament haurà de ser atesa amb els seus mitjans personals i materials.  
  
Segona. Protecció de dades  
1. El tractament de dades personals que es realitze en compliment d'aquesta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.  
2. Les dades personals que les persones proporcionen a l'Administració en l'exercici dels drets garantits en aquesta norma seran utilitzades amb les finalitats i els límits previstos.  
  
  
DISPOSICIONS FINALS  
  
Primera. Habilitació normativa  
S'autoritza el conseller o consellera competent en matèria d'indústria per a dictar totes les disposicions que siguen necessàries per al desplegament del present decret.  
  
Segona. Entrada en vigor  
Aquest decret entrarà en vigor l'endemà de la finalització de la concessió administrativa actual.  
  
València, 4 de novembre de 2022  
  
El president de la Generalitat,  
XIMO PUIG FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI